b'\n_START_ARTICLE_\nFinan\xc4\x8dna stra\xc5\xbea (Italija)\n_START_SECTION_\nZgodovina\n_START_PARAGRAPH_\nFinan\xc4\x8dna stra\xc5\xbea izhaja iz Legije lahkih enot (Legione truppe leggere), katero je 5. oktobra 1774 ustanovil Viktor Amadej III. Savojski, kralj Sardinije; legija je postala prva specialna enota, zadol\xc5\xbeena za finan\xc4\x8dni nadzor meje in hkrati za voja\xc5\xa1ko obrambo kraljevine. Po zdru\xc5\xbeitviji Italije je bil leta 1862 ustanovljen Korpus carinskih stra\xc5\xbenikov (Corpo delle Guardie doganali), ki pa je bil leta 1881 preoblikovan v Korpus kraljeve finan\xc4\x8dne stra\xc5\xbee (Corpo della Regia Guardia di Finanza). Od leta 1907 so pripadniki Kraljeve finan\xc4\x8dne stra\xc5\xbee na uniformah po vzoru vojske nosili peterokrake zvezde, od leta 1908 pa je bil voja\xc5\xa1ki red raz\xc5\xa1irjen tudi na Kraljevo finan\xc4\x8dno stra\xc5\xbeo, \xc4\x8deprav so na njeno delovanje vplivali tudi policijski predpisi Kraljeva finan\xc4\x8dna stra\xc5\xbea je v \xc4\x8dasu obeh svetovnih vojn dosegla tudi voja\xc5\xa1ke uspehe, zaradi katerih je bila ve\xc4\x8dkrat odlikovana.'